kardosdrur/scandi-wiki huggingface dataset:
Lotte Heise

Lotte Heise (født 12. juni 1959 i Nordsjælland) er en dansk forfatter, foredragsholder på fire sprog, entertainer, skuespiller og tidligere fotomodel. Hun er desuden selvstændig med virksomheden Lotte Heise Management / Parlando Exclusive Management.

Karriere 
Heise blev fransksproglig student fra Rødovre Statsskole i 1978 og har ikke anden uddannelse. Hun turnerede i fire år med teatergruppen Skifteholdet, indtil modelkarrieren hos fotograf Gunnar Larsen begyndte i 1982. Fra 1985 til 1986 var hun moderedaktør på Ekstra Bladet, mens hun i 1990'erne arbejdede med film, tv og som modeskribent, inden talkshow-optrædenerne så småt begyndte. Desuden har hun fungeret som fast klummeskribent i B.T. 1994-2000, i Ugebladet Søndag siden 1994 og i JP Aarhus fra 2007. I 2007 blev hun også kendt for sin medvirken i en tv-reklame for rengøringsmidlet Cillit Bang.

Heise er protektor for Christinecenteret, Max Havelaar Fonden og Den rullende opera. Lotte Heise modtog i 2002 Aarhus Kommunes ligestillingspris.

Mange af Lotte Heises one woman-shows er udgivet som bog og/eller video. Emnerne i showene er bl.a. mænd, familie og livet som kvinde. Heise er kendt for sine kontante holdninger og for at tale både højt og hurtigt.
I 2015 var hun radiovært på Lotte Heise - helt klassisk på P2.

Lotte Heise har deltaget i boligprogrammet Dit hjem i vores hænder.

Sammen med Jacob Haugaard har Heise medvirket i Lotte & Jacob på tur.

I et radioprogram betegnede Heise daværende HA-medlem og morder Jørn “Jønke” Nielsen som "psykopat”, hvilket kostede Heise en dom for injurie og 30000 kr.

Politisk overbevisning 
Heise var i sin ungdom medlem af Danmarks Kommunistiske Parti og endda udenlandsk medlem af Freie Deutsche Jugend, den kommunistiske ungdomsorganisation i DDR.
Hun var rejseleder i 1978 for danske unge ved sommerlejr i Østtyskland.

Bibliografi 
 Så er det sagt (2001)
 Hvorfor er børn så besværlige? (2001)
 Hvorfor elsker man(d) magt
 Hvorfor skal vi ikke tro, at vi er noget
 Hvorfor er kvinder så hysteriske
 Utrolige historier om heksen Branelda (2003)
 Hvorfor er mænd så kedelige
 Bare det var mig
 Læg smerterne på hylden
 Min tro og mig
 Selvfølgelig skal hun bo hos mig
 Kan du nå det?
 Hvorfor elsker man(d) magt?
 Lottes operabog

Shows udgivet på DVD 
 Lotte Heise i absolut stormsnakkende topform
 Østrogen & Skaldyr (2005)

Referencer

Eksterne henvisninger 
 
 KVINFO: Lotte Heise i Ekspertdatabasen
 

Fotomodeller fra Danmark
Faglitterære forfattere fra Danmark
Foredragsholdere fra Danmark
Entertainere fra Danmark
Skuespillere fra Danmark
Dansksprogede forfattere fra Danmark
Personer i Kraks Blå Bog
Altered book

Altered books er et engelsk/amerikansk udtryk for en kunstnerisk bearbejdet bog, der ikke endnu har noget dansk ord. Det er billedkunsteriske værker skabt med udgangspunkt i eksisterende bøger, som er bearbejdet med forskellige blandforms/mixed media-teknikker.

Det er helt enkelt: man tager en bog og river, skærer, folder, limer, maler, stempler, tilføjer collager, etc. Bogen får måske også en ny indbinding.

Se også 
 Artists' books
 Modifikation (kunst)

Eksterne henvisninger 

 International Society of Altered Book Artists

Bøger
Kunst
Totalbanken

Totalbanken er et fynsk pengeinstitut, som er stiftet i 1911. Banken har 98 medarbejdere, og hovedsædet er beliggende i Aarup på Fyn. Herudover har banken tre filialer i Odense. Ved udgangen af 2021 har banken en balance på 4,4 mia. kroner og en egenkapital på 554 mio. kroner.

Banken driver traditionel bankvirksomhed med formidling af udlån, indlån og garantier. Som udgangspunkt findes forretningsgrundlaget på Fyn, som er bankens primære markedsområde. Den primære kundegruppe er private husstande, samt mindre og mellemstore virksomheder.

Gennem det 100 % ejede datterselskab, Dansk Erhvervsfinansiering A/S, udbydes leasing til små og mellemstore virksomheder.

Historie 
Banken blev grundlagt 16. februar 1911 som Banken for Aarup og Omegn.

Eksterne henvisninger 
 Totalbankens hjemmeside
 https://www.linkedin.com/company/totalbanken/
 https://www.facebook.com/totalbanken.dk/

Banker i Danmark
Assens Kommune
Etableret i 1911
OMX Copenhagen Small Cap
Aarup
William Demant Kollegiet

William Demant Kollegiet er et kollegium på DTU i Kongens Lyngby.

Kollegiet blev opført i 2002 og ligger i DTU's sydvestlige hjørne, i tredje kvadrant. Det huser 100 beboere i to blokke opdelt med 25 personer om et dobbeltkøkken på hver etage. 

Alle SU-berettigede studerende kan søge om bolig på kollegiet, som administreres af Polyteknisk KollegieSelskab.

Eksterne henvisninger 
Kollegiets hjemmeside 

Kollegier i Danmark
Bygninger, konstruktioner og anlæg i Kongens Lyngby
Ingeniør-kollegierne
Etableret i 2002
Skælskør Bank

Skælskør Bank var en dansk lokalbank, der blev grundlagt i 1876. Banken havde hovedsæde i Skælskør og havde syv filialer i resten af Vestsjælland. Samlet havde banken 110 ansatte.

Banken blev opløst den 9. september 2010 efter fusion med Max Bank i Næstved.

Økonomisk situation 
I 2007 fik banken et resultat før skat på 47,6 mio. kr. I 2008 var resultatet vendt til et underskud på 18,5 mio. kr.

Den 16. juni 2009 meddelte banken, at Fondsrådet har påbudt banken at korrigere regnskabet for første kvartal 2009 med 80,3 mio. kr. i ekstra nedskrivninger. Derved blev resultatet et underskud på 93,5 mio. kr. efter skat. Nedskrivningen har den konsekvens, at bankens solvensprocent blev 10,0 % ved udgangen af maj, og at kernekapitalen blev 5,0 %. Mindstekravet for at kunne deltage i bankpakke 2 er 8,0 % i solvens og hvis kernekapitalen er under 6 % kræver dette, at der forhandles en individuel løsning. Ledelsen har derfor meddelt, at man vil undersøge muligheden for at finde en kapitalpartner.

Referencer

Eksterne henvisninger 
 http://borsen.dk/virksomhed/skaelskoer_bank

Tidligere banker i Danmark
Danske virksomheder etableret i 1876
Bank
Ophørt i 2010
Bal-Sagoth

Bal-Sagoth er et symfonisk black metal-band, som blev dannet i 1993 i Yorkshire, England.

Oprindeligt blev gruppen dannet som et black metal-band, og vokalist/sangskriver Byron Roberts fik navnet "Bal-Sagoth" fra Robert E. Howards historie The Gods of Bal-Sagoth. Deres første demo blev udgivet i 1993 og til dato har bandet udgivet 3 albums gennem Cacophonous Records og tre gennem Nuclear Blast.

Medlemmer

Nuværende medlemmer 
 Byron Roberts – Vokal
 Jonny Maudling – Keyboard
 Alistair MacLatchy – Bas
 Chris Maudling – Guitar
 Paul "Wak" Jackson – Trommer

Tidligere medlemmer 
 Mark Greenwell – Bas
 Vincent Crabtree – Keyboard
 Dave Mackintosh – Trommer 
 Dan Mullins – Trommer

Live medlemmer 
 Jason Porter (1989-1996)
 Leon Forrest (1996-1998)

Diskografi

Studiealbum 
 1995: A Black Moon Broods Over Lemuria
 1996: Starfire Burning Upon the Ice-Veiled Throne of Ultima Thule
 1998: Battle Magic
 1999: The Power Cosmic
 2001: Atlantis Ascendant
 2006: The Chthonic Chronicles

Demoer 
 1993: Demo 1993

Fodnoter

Eksterne henvisninger 
 Officielle hjemmeside
 

Metalgrupper fra Storbritannien
Black metal-grupper
Musikgrupper fra 1993
Trine Bonnerup

Trine Bonnerup Gade (født 1978) er en dansk danser. Hun er uddannet fra henholdsvis Balettakademien i Göteborg, Danseværkstedet i København og Gymnastikhøjskolen i Ollerup. 

Hun har medvirket i bl.a. Vem Där? og Nøddeknækkeren på Teater Thalia i Göteborg, A Chorus Line på GöteborgsOperan samt Rhapsody in Rock på Ullevi Stadion i Göteborg. Hun har endvidere medvirket i forestillinger på Det ny Teater, f.eks. The King And I, Chicago, The Producers og Beauty and the Beast.

Dansere fra Danmark
Seat Toledo

SEAT Toledo var en serie af små mellemklassebiler bygget af SEAT mellem 1991 og 2009. I slutningen af 2012 blev modelserien genintroduceret.

Overblik over de enkelte byggeserier

Eksterne henvisninger
Dronningens ur

Dronningens ur er en hædersbevisning der tildeles værnepligtige fra Den Kongelige Livgarde, ved afslutningen af tjenestetiden.

For hvert indkaldelseshold holdes inden hjemsendelsen en afskedsparade på Livgardens Kaserne, hvor Hendes Majestæt Dronningen takker for god tjeneste i Den Kongelige Livgarde og for god vagt ved de Kongelige slotte og palæer. Ved den lejlighed bliver en værnepligtig garder tildelt "Dronningens Ur". Den pågældende garder er på demokratisk vis udpeget af de foresatte og kammeraterne i fællesskab, idet der lægges vægt såvel på god soldatertjeneste som på udvist kammeratskab.

Historien bag Dronningens Ur går tilbage til 1969, hvor der i anledning af Kong Frederik IX 70 års fødselsdag blev oprettet en fond. Fondens midler på 25.187 kr. blev tilvejebragt ved bidrag fra samtlige medlemmer af De Danske Garderforeninger, og kapitalen blev den 11. marts 1969 stillet til Kongens disposition til et formål, der i Kongens navn efter Majestætens nærmere bestemmelse skal komme de værnepligtige ved Den kongelige livgarde til gode.

Kongen har derefter bestemt, at der årligt for renterne skal indkøbes armbåndsure, der skal bære påskriften "Kongens ur" og årstallet, således at der ved hver afskedsparade for Hans Majestæt af Hans Majestæt kan overgives et ur til en repræsentant for de bedste værnepligtige ved det hjemsendelseshold.

Første gang Kongen udleverede et ur ved en afskedsparade var d. 17 februar 1970. Garderfonden "Kongens Ur" er efter tronskiftet i 1972 benævnt "Dronningens Ur". Fonden administreres af præsidenten for De Danske Garderforeninger.

Dette festlige indslag i afskedsparaderne er et synligt bevis på samvirket mellem Dronning, Regiment og gamle gardere.

Hædersbevisninger fra Danmark
Laura Arensbak Kjærgaard

Laura Arensbak Kjærgaard (født 5. juni 1984 i Aarhus) er en dansk sanger, der blev kendt som deltager i DR1's talentshow X Factor i marts 2008, hvor hun blev nr. 2.
Inspireret af sin bedstemor begyndte Kjærgaard, som 7 årig at spille klassisk klaver. Hun skiftede til sang i stedet, da hun i 2000 begyndte på Femmøller Musik- og Teaterefterskole. Laura Kjærgaard optrådte for første gang som solist på efterskolen i en musical.

Samtidig med at Kjærgaard startede på Århus statsgymnasium, begyndte hun også i et gospelkor, Living Gospel, dengang ledet af Steve Cameron, i Baptistkirken i Aarhus. Her stiftede hun bekendtskab med gospelmusikkens glæde. Hun udviklede sig så hurtigt, at hun måtte forlade koret til fordel for et kor på et højere niveau; Voicings. Her udviklede hun sig videre både som solist, men også som kormedlem i takt med sin stigende interesse for troen.

I 2004, da hun blev student, fandt Kjærgaard vej til Claes Wegener og The Gospel Voices. Dette var hendes hidtil største møde med gospel, som stadig er en inspiration for hende. Her stiftede hun bekendtskab med bl.a. Lene Matthiessen Nørrelykke, som har haft stor betydning for hendes videre udvikling som sanger, korleder og som person.

2005 blev året hvor Laura Kjærgaard måtte forlade Voicings til fordel for det nyopstartede kor, Rejoice v. Lene M. Nørrelykke i Metodistkirken. Og i 2006 startede hun som korleder for Living Gospel i samarbejde med Rune Funch og begyndte også at undervise i sang i kirken. Lovsangen blev også en stor del af hendes hverdag, da hun begyndte i lovsangsgruppen i Metodistkirken som sanger og lovsangsleder.

I april 2006 blev en af Kjærgaards store drømme opfyldt, da hun blev optaget som medlem i Opstand Gospel Choir. Her var hun med til at indspille korets tredje cd i København i maj måned.

Laura Kjærgaard har indtil videre været med på forskellige gospel-indspilninger bl.a. Lene M. Nørrelykkes debut cd "Why I sing" som en del af The Celebration Gospel Choir, som er håndplukkede sangere fra hele DK.

Laura Kjærgaard har pt. sit eget kor "Voices of joy" i Risskov Kirke og optræder som gæstesolist i forskellige sammenhænge.

Kjærgaard har en mild grad af Crouzon syndrom.

Referencer

Eksterne henvisninger 
 

Personer fra Aarhus
Sangere fra Danmark
Deltagere i X Factor (Danmark)
Roy Andersson

Roy Andersson (født 31. marts 1943 i Göteborg) er en svensk filminstruktør af såvel spillefilm som dokumentar- og reklamefilm. Den hvide sport fra 1968 var hans gennembrud som politisk dokumentarist; den handlede om en kontroversiel tennislandskamp mellem Sverige og Rhodesia. Hans første spillefilm, En kærlighedshistorie, fra 1970 blev rost af kritikerne og solgte mange billetter i hjemlandet. Giliap fra 1975 var en fiasko i de fleste henseender, og der skulle gå 25 år, før han igen sendte en film i biograferne, Sange fra anden sal. Den vakte opsigt internationalt og fik således juryens pris på Cannes-festivalen i 2000. I 2007 kom opfølgeren Du levande, som fik dansk premiere 2008. For denne film modtog han i 2008 Nordisk Råds Filmpris.

I de mellemliggende år havde Andersson med sit eget produktionsselskab produceret reklamefilm i særdeles utraditionelle stilarter, ofte kontroversielle. Senere er mange af disse film blevet kult.

Noter

Eksterne henvisninger 
 

Filminstruktører fra Sverige
Manuskriptforfattere fra Sverige
Personer fra Göteborg
Svensksprogede forfattere fra Sverige
Samråd

Et samråd er et møde i et af Folketingets stående udvalg, hvor en minister af udvalgets medlemmer er indkaldt for mundtligt at redegøre for en given aktuel sag. Samrådet fungerer dermed som en af folketingsmedlemmernes muligheder for at udøve kontrol med regeringen.

Som oftest besvares spørgsmål til ministrene skriftligt, og samrådet er derfor udtryk for at udvalget ikke finder et skriftligt svar tilstrækkeligt. Det kan enten skyldes, at tidligere svar har været utilfredsstillende eller at der er tale om en sag, som et flertal i udvalget finder meget vigtig.

Folketinget
Jeopardy!

Jeopardy! er et quiz-program på dansk TV 2 (1995-2005) og på TV3 (2014-2015). Deltagerne nåede frem til TV-optagelserne gennem quiz-konkurrencer landet over. Under selve konkurrencen blev de tre deltagere stillet spørgsmål i seks kategorier. Afhængigt af sværhedsgraden udløste rigtige besvarelser præmier på mellem 100 og 1.000 kroner.
Den vundne præmiesum fulgte vinderen over i næste program, mod to nye konkurrenter, men nr. 2 og 3 fik mindre gevinster, sponsoreret af firmaer, det lod sig fx være rejser, gavekort eller elektronisk udstyr.
Jeopardy adskilte sig fra andre quizzer i paratviden ved, at svaret ikke blev godkendt, med mindre det blev stillet som et spørgsmål. Det vil sige alle svar skulle starte med "hvad er/hvem er..."

Følgende har været studieværter på showet:
 Søren Kaster (1995-2000)
 Lasse Rimmer (2000-2003) 
 Lars Daneskov (2003-2005)
 Adam Duvå Hall (2014-2015)

Showet er en dansk variant af det populære amerikanske show af samme navn, som blev skabt af Merv Griffin. Det blev sendt første gang i USA på NBC den 30. marts 1964.

Eksterne henvisninger 

Tv-quizzer
Serviceloven

Serviceloven, egentlig Lov om social service, er en dansk lov, der udstikker rammerne for rådgivning og støtte for at forebygge sociale problemer samt for at tilbyde ydelser til borgere med nedsat fysisk eller psykisk funktionsevne eller særlige sociale problemer.

Første udgave af loven blev vedtaget i 1998, da den sammen med Retssikkerhedsloven og Aktivloven afløste Bistandsloven, og  den revideres typisk flere gange årligt.

Eksterne henvisninger
 Serviceloven på Retsinformation.dk

Danmarks love
Ludvig Holm

Ludvig Sophus Adolph Theodor Holm (24. december 1858 i København – 8. april 1928 smst) var en dansk violinist og komponist. 

Ludvig Holms far var komponisten Vilhelm Christian Holm, der også var bratschist i Det Kongelige Kapel og sønnen valgte den samme vej. I årene 1875-1878 studerede han på Det Kongelige Danske Musikkonservatorium med Valdemar Tofte, Edmund Neupert, J.P.E. Hartmann, Niels W. Gade og Johan Christian Gebauer som lærere. I 1880 konkurrerede han sig ind i kapellet hvor han i 1900-1917 var koncertmester. Han var en årrække næstformand i Kammermusikforeningen og i mange år kunstnerisk leder af Folkekoncerterne af 1886. Fra 1911 til dets ophør 1920 var han leder af C.F.E. Hornemans konservatorium, i hvis bestyrelse han havde siddet siden 1906. Fra 1922 til sin død var han lærer ved Det kgl. musikkonservatorium. Han sad også i hovedbestyrelsen for Dansk Tonekunstner Forening indtil 1909 og var Ridder af Dannebrog.

Musik 
 op. 1 Fire sange
 op. 2 Klavervariationer 
 op. 3 klaver
 op. 4 klaver
 op. 5 Strygekvartet Eb-dur
 op. 6 Violinkoncert (1905)
 op. 7 Klaverkvintet 
 op. 8 Strygekvartet i Bb-dur (1913/1916/1924) 
 op. 9 klaver
 op. 10 Symfonisk fragment (1927)

 Sonate i C-dur (til konservatorieoptagelsesprøven 1874) 
 Allegretto (klaver 1882)
 Promenade (klaver 1882)
 Uset af Verdens Øie og Den Menneskesøn, som født af Gud (blandet kor SATB – 1883)
 Reinald synger (blandet kor SATB – 1883)
 Foraarsstemninger Sonate for Piano-Forte (1888)
 Serenade (klaver 1888)
 Praeludium orgel 1901
 Con brio (klaver 1905)
 Andante espressivo (klaver 1907)
 Ländler (klaver 1915)
 Kærlighed, Danmarks Æventyr (til Tivolireyen 1916)
 Trois petites valses (Tirolienne, Valse lente, Ländler – 1916)
 Fire Fantasiestykker for Klaver (1917)
 Allegretto quasi Andantino klaver 1923
 Vaarbrud og Fuglestemmer klaver 1922

 6 kleine Klavierstudien für die Jugend
 Introduction (bratsch og klaver)
 Fædreneland, ved den bølgende Strand (blandet kor SATB)
 2 Klaverstykker i d-mol og E-dur

kilder m.m. 
 
 Dansk biografisk Leksikon 1979

Danskere i 1800-tallet
Danskere i 1900-tallet
Komponister fra Danmark
Klassiske komponister fra det 20. århundrede
Musikpædagoger fra Danmark
Violinister fra Danmark
Riddere af Dannebrog
Kongelige kapelmusici fra Danmark
Personer i Dansk Biografisk Leksikon
Personer i Kraks Blå Bog (afdøde)
Bertrand Delanoë

Bertrand Delanoë (født 30. maj 1950 i Tunis, Tunesien) er en fransk politiker (Parti Socialiste), der i årene 2001-2014 var borgmester i Paris. Delanoë er søn af en tunesisk-fransk far og en fransk mor og har boet i Frankrig siden teenageårene. Han blev politisk aktiv som 23-årig, da han blev sekretær i socialistpartiet i Aveyron. I 1977 blev han for første gang valgt til byrådet i Paris, og i 1993 blev han formand for Parti Socialiste i Paris. Han blev valgt til Senatet i 1995, hvor han er formand for udenrigs- og forsvarsudvalget.

Bertrand Delanoë var den første franske politiker, der stod frem som homoseksuel. Det skete i en debat på tv-stationen M6 i 1998. Delanoë har ikke selv været aktiv i organisationer, der kæmper for homoseksuelles rettigheder, men i sin tid som borgmester  øgede han bevilligerne til dem samt til de organisationer, der kæmper mod aids. Under festivalen Nuit Blanche i oktober 2002 blev Delanoë stukket ned med kniv og måtte tilbringe to uger på sygehuset. Gerningsmanden sagde til politiet, at han hadede både politikere og homoseksuelle.

Den 18. marts 2001 tiltrådte Delanoë som borgmester i Paris. Han var den første venstreorienterede borgmester siden Pariserkommunen i 1871. Delanoë ledede en koalition, der foruden Parti Socialiste omfattede det grønne parti Les Verts og Parti communiste français. Han iværksatte flere opsigtsvækkende projekter, bl.a. en strand ved bredden af Seinen hver sommer, som giver de parisere, der ikke tog på ferie havde mulighed for at solbade tæt på byen. Som led i hans målsætning om at reducere trafikken i byen er der indført byckler, som er placeret ved alle stationer omkring Paris, ligesom Tramway Parisien har fået en ny tredje linje, der som den eneste betjener byens centrum. Han stod ligeledes bag Paris' ansøgning om at blive værtsby for Sommer-OL 2012, hvor IOC valgte London.

Delanoë blev genvalgt i 2008 med 57,7% af stemmerne og var borgmester frem til april 2014, hvor han afløstes af partifællen Anne Hidalgo.

Eksterne henvisninger 
 Definitively a mayor à la mode – portræt af Bertrande Delanoë i The Observer 6. januar 2008

Politikere fra Frankrig
Borgmestre fra Frankrig
Aleksandr Sergejevitj Jakovlev

Aleksandr Sergejevitj Jakovlev ( født 19. marts 1906, død 22. august 1989) var ensovjetisk flykonstruktør, kendt for grundlæggelsen af flydesignvirksomheden Jakovlev. 

Aleksandr Jakovlev studerede på militærets luftfartsakademi i Moskva og forlod dette som ingeniør i 1931. Han arbejde fra 1932 i et konstruktionsbureau, som er opkaldt efter ham. I denne position blev han i 1937 udnævnt som generalingeniør. I 1948 blev han minister for luftfartsindustri i Sovjetunionen efter han allerede siden 1940 var vicefolkekommisær for luftfartsindustri. Før 2. verdenskrig tog han i denne funktion på flere rejser til udlandet, blandt andet til Italien, England og Tyskland, hvor han gjorde sig fortrolig med flyproduktion. Efter det tyske overfald på Sovjetunionen arbejdede han samtidig med evakueringen af flyproduktionen, der blev flyttet længere mod øst og med organisationen af denne produktion, stadig som leder af sit flykonstruktionsbureau.
 
I sine memoirer beskriver Jakovlev sine regelmæssige samtaler med Stalin, som havde stor indflydelse på alle aspekter inden for den industrielle udvikling. Han gik helt ned til den mindste detalje, især også med luftfartsindustrien og udviklingen af kampfly.
 
Konstruktionsbureauet Jakovlev udviklede under 2. verdenskrig en række jagerfly, der indgik i det sovjetiske luftvåben. Især jagerflyene Jak-1, Jak-3 og Jak-9, men også transportfly som Jak-6. I 1945 udviklede bureauet det første sovjetiske, jetdrevne militærfly, Jak-15, der blev produceret sideløbende med MiG-9. Det mest kendte civile Jak-fly i dag, er Jak-42, et tre-motores mellemdistancepassagerfly; men også talrige kunstflyvningsfly blev gennem tiden udviklet af bureauet. Alt i alt udviklede Jakovlevs flykonstruktionsbureau ca. 100 flytyper.

Jakovlev blev æret med mange æresbevisninger. Han fik Lenins fredspris, seks gange Stalinprisen og ti gange Leninordenen. Han fik også Æreslegionens kors.

Jakovlev var gift med Jekaterina Matvejeva Jakovlev. Han havde to sønner, Sergej og Aleksandr.

Ingeniører fra Sovjetunionen
Luftfartspionerer
Riddere af Æreslegionen
Leninordenen
De Volkskrant

de Volkskrant (da.: Folkets avis) er en landsdækkende hollandsk morgenavis. Den udkommer dagligt i et oplag på 326.000, hvilket gør den til landets tredjestørste dagblad.

Avisen blev grundlagt 2. oktober 1919 og har været et dagblad siden 1921. Oprindeligt var avisen romersk-katolsk og tæt forbundet til det katolske folkeparti (Katholieke Volksparti) og den katolske del af samfundet. I forbindelse med genetableringen i 1945 flyttede avisen sit hovedsæde fra Den Bosch til Amsterdam. Avisen blev venstreorienteret i 1960'erne, hvilket dog siden 1980 er nedtonet kraftigt.

de Volkskrant udgives af PCM Uitgevers N.V., som også udgiver aviserne NRC Handelsblad, Algemeen Dagblad og Trouw. Avisens redaktør er Pieter Broertjes.

Eksterne henvisninger 

 de Volkskrants hjemmeside  

Aviser
Etableret i 1919
Medievirksomheder fra Nederlandene
Sandersdorf

Sandersdorf er en kommune i Landkreis Anhalt-Bitterfeld den tyske delstat Sachsen-Anhalt.

Geografi 
Sandersdorf ligger ca. 5 km vest for Bitterfeld-Wolfen og 27 km nordøst for Halle.
Til kommunen hører følgende bydele og landsbyer: Heideloh, Sandersdorf, Renneritz, Zscherndorf og Ramsin.

ro:Sandersdorf